KOMISSION TÄYTÄNTÖÖNPANOASETUS (EU) 2020/1801,

annettu 30 päivänä marraskuuta 2020,

suorien tukien mukauttamisasteen tarkistamisesta Euroopan parlamentin ja neuvoston asetuksen (EU) N:o 1306/2013 nojalla kalenterivuoden 2020 osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 26 artiklan 4 kohdan,

on kuullut maatalousrahastojen komiteaa,

sekä katsoo seuraavaa:

(1) Komission täytäntöönpanoasetuksessa (EU) 2020/862 (2) vahvistetaan suorien tukien mukautusaste asetuksen (EU) N:o 1306/2013 nojalla kalenterivuoden 2020 osalta. Mukautusaste on vahvistettu vuoden 2021 talousarvioesityksen yhteydessä käytettävissä olleiden tietojen perusteella ottaen erityisesti huomioon asetuksen (EU) N:o 1306/2013 25 artiklassa tarkoitettu rahoituskurista johtuva maatalousalan kriisivaraus, joka on 487,6 miljoonaa euroa.

(2) Mukautusasteessa otettiin huomioon myös tarve soveltaa rahoituskuria asetuksen (EU) N:o 1306/2013 16 artiklassa tarkoitettujen vuotuisten enimmäismäärien noudattamiseksi mainitun asetuksen 26 artiklan 1 kohdan mukaisesti.

(3) Vaikka rahoituskurin tarve maatalousalan kriisivarauksen osalta on edelleen 487,6 miljoonaa euroa, suoria tukia ja markkinoihin liittyviä menoja koskevat ennusteet kattavan, vuoden 2021 talousarvioesitystä koskevan komission tulevan oikaisukirjelmän nro 1 osalta käytettävissä olevat alustavat arviot osoittavat kuitenkin, että täytäntöönpanoasetuksessa (EU) 2020/862 vahvistettua rahoituskurin mukautusastetta on tarpeen tarkistaa.

(4) Komission käytettävissä olevien uusien tietojen perusteella on sen vuoksi aiheellista tarkistaa mukautusastetta asetuksen (EU) N:o 1306/2013 26 artiklan 4 kohdan mukaisesti ennen sen kalenterivuoden 1 päivää joulukuuta, jonka osalta mukautusastetta sovelletaan.

(5) Muutettua ehdotusta neuvoston asetukseksi vuosia 2021–2027 koskevan monivuotisen rahoituskehyksen vahvistamisesta (3) ei ole vielä hyväksytty. Ottaen huomioon, että kyseisen asetuksen hyväksymiseen liittyvä päätöksentekomenettely on edennyt jo hyvin pitkälle, mukautusasteen laskennassa olisi varotoimenpiteenä käytettävä Euroopan maatalouden tukirahaston varainhoitovuoden 2021 menoihin käytettävissä olevaa 40 368,0 miljoonan euron nettomäärää (Eurooppa-neuvoston 21 päivänä heinäkuuta 2020 antamissa päätelmissä vahvistettu alaenimmäismäärä, jota on mukautettu ottaen huomioon jäsenvaltioiden ilmoittamat Euroopan maaseudun kehittämisen maatalousrahaston ja suorien tukien väliset määrärahasiirrot).

(6) Pääsääntöisesti viljelijälle, joka jättää suoria tukia koskevan tukihakemuksen tietylle kalenterivuodelle N, maksetaan tuet tiettynä varainhoitovuodelle N+1 sijoittuvana maksuaikana. Jäsenvaltiot voivat kuitenkin tietyin rajoituksin suorittaa viljelijöille maksuja kyseisen maksuajan päätyttyä. Tällaisia myöhäisempiä maksuja voidaan suorittaa seuraavana varainhoitovuonna. Kun rahoituskuria sovelletaan tiettyyn kalenterivuoteen, mukautusastetta ei tulisi soveltaa maksuihin, joita koskevat tukihakemukset on jätetty muina kalenterivuosina kuin kalenterivuonna, johon rahoituskuria sovelletaan. Viljelijöiden tasavertaisen kohtelun varmistamiseksi on sen vuoksi aiheellista säätää, että mukautusastetta sovelletaan ainoastaan maksuihin, joista on jätetty tukihakemus sinä kalenterivuonna, johon rahoituskuria sovelletaan, riippumatta siitä, milloin maksu viljelijälle suoritetaan.

(7) Euroopan parlamentin ja neuvoston asetuksen (EU) N:o 1307/2013 (4) 8 artiklan 1 kohdassa säädetään, että asetuksen (EU) N:o 1306/2013 26 artiklan mukaisesti vahvistettua suoriin tukiin sovellettavaa mukautusastetta sovelletaan ainoastaan yli 2 000 euron suuruisiin suoriin tukiin, jotka myönnetään viljelijöille vastaavana kalenterivuonna. Lisäksi asetuksen (EU) N:o 1307/2013 8 artiklan 2 kohdassa säädetään, että suorien tukien asteittaisen käyttöönoton seurauksena mukautusastetta sovelletaan Kroatiaan vasta 1 päivästä tammikuuta 2022. Tässä asetuksessa vahvistettua mukautusastetta ei näin ollen tulisi soveltaa viljelijöille kyseisessä jäsenvaltiossa maksettaviin tukiin.

(8) Tarkistettu mukautusaste olisi otettava huomioon sen viljelijälle myönnettävän kokonaistukimäärän laskemiseksi, josta on jätetty tukihakemus kalenterivuoden 2020 osalta. Selvyyden vuoksi täytäntöönpanoasetus (EU) 2020/862 olisi sen vuoksi kumottava.

(9) Jotta varmistetaan, että tarkistettua mukautusastetta voidaan soveltaa siitä päivästä alkaen, jona tukien maksamisen viljelijöille on asetuksen (EU) N:o 1306/2013 mukaisesti määrä alkaa, tätä asetusta olisi sovellettava 1 päivästä joulukuuta 2020,

ON HYVÄKSYNYT TÄMÄN ASETUKSEN:

1 artikla 1. Asetuksen (EU) N:o 1306/2013 25 ja 26 artiklassa säädetyn mukautusasteen vahvistamiseksi alennetaan asetuksen (EU) N:o 1307/2013 8 artiklan 1 kohdan mukaisesti niiden asetuksen (EU) N:o 1307/2013 liitteessä I luetelluissa tukijärjestelmissä viljelijöille myönnettävien suorien tukien, jotka ylittävät 2 000 euroa ja joista on jätetty tukihakemus kalenterivuoden 2020 osalta, määriä 2,906192 prosentin mukautusasteella. 2. Edellä 1 kohdassa säädettyä vähennystä ei sovelleta Kroatiaan.

2 artikla Kumotaan täytäntöönpanoasetus (EU) 2020/862.

3 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä joulukuuta 2020. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä marraskuuta 2020. Komission puolesta Ursula VON DER LEYEN Puheenjohtaja

(1) EUVL L 347, 20.12.2013, s. 549.

(2) Komission täytäntöönpanoasetus (EU) 2020/862, annettu 19 päivänä kesäkuuta 2020, suorien tukien mukauttamisasteesta Euroopan parlamentin ja neuvoston asetuksen (EU) N:o 1306/2013 nojalla kalenterivuoden 2020 osalta (EUVL L 197, 22.6.2020, s. 3).

(3) COM(2020) 443 final.

(4) Euroopan parlamentin ja neuvoston asetus (EU) N:o 1307/2013, annettu 17 päivänä joulukuuta 2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta (EUVL L 347, 20.12.2013, s. 608).